חג מולד לא שמח בבוסטון סלטיקס . מוליכת הבית האטלנטי ספגה לפנות בוקר (ג') את ההפסד העשירי העונה והשישי ב-11 המשחקים האחרונים – 111:103 בבית לוושינגטון וויזארדס.
הקהל בגארדן ציפה לחגיגת כריסמס, אבל האורחים קילקלו אותה בעזרת ריצת 0:12 ברבע האחרון. בנוסף לכך, הסלטיקס (10:27) איבדו את ג'יילין בראון שנפצע בברכו אחרי 31 דקות על הפרקט.
בראדלי ביל הציג משחק מצוין במדי וושינגטון (15:19) עם 25 נקודות ושמונה ריבאונדים, ג'ון וול תרם 21 נקודות, 14 אסיסטים וחמישה ריבאונדים ואוטו פורטר ג'וניור סיים עם 20 נקודות ו-6 ריבאונדים. גם החלק של קלי אוברה ג'וניור (16 נקודות ו-5 ריבאונדים מהספסל) ומרקיף מוריס (14 נקודות ושבעה ריבאונדים) היה משמעותי. קיירי ארווינג (5 אסיסטים) וג'ייסון טאטום קלעו 20 נקודות כ"א לבוסטון.
"אני יודע שישאלו עכשיו הרבה שאלות לגבינו, אבל הכל יהיה בסדר", הגיב ארווינג בסיום. "במהלך העונה קורים כל מיני דברים ואתה חייב לאסוף את עצמך כמו מקצוען. זו העבודה שלנו והעבודה של העיתונאים זה לשאול שאלות. כאחד השחקנים המובילים בקבוצה אסור לי להיות הססן בגישה שלי. ברור שיש דברים שאנחנו צריכים לשפר כמו ריבאונד ההתקפה ולוודא שאנחנו פועלים לפי תוכנית המשחק".
ראסל ווסטברוק ניצח את ג'יימס הארדן בקרב הפרטי. כוכב הת'אנדר (15:19) סיים עם 31 נקודות, 11 אסיסטים ו-6 ריבאונדים לעומת 29 נקודות, 14 אסיסטים ו-8 ריבאונדים של יריבו, אשר ירד מנוצח.
ווסטברוק קלע 11 מתוך 24 הנקודות של אוקלהומה ברבע האחרון ועזר להשיג את הניצחון החמישי ברציפות יחד עם פול ג'ורג' (24 נקודות), כרמלו אנתוני (20) וסטיבן אדאמס (15 נקודות ו-10 ריבאונדים). מלבד הארדן בלטו ברוקטס (7:25) גם טרבור אריזה ואריק גורדון (20 נקודות כ"א) וקלינט קאפלה (19 נקודות ו-10 ריבאונדים).
גם קארל אנתוני טאונס (21 נקודות ו-10 ריבאונדים) וג'מאל קראפורד (19 נקודות) הצטיינו. קארל קוזמה קלע 31 נקודות ללייקרס, ששיחקו ללא לונזו בול וברנדון אינגרם הפצועים.